SK Úradný vestník Európskej únie C 47/15

ROKOVACÍ PORIADOK

stálych výborov Parlamentného zhromaždenia EURONEST, ktorý prijalo Parlamentné zhromaždenie EURONEST 3. mája 2011 a ktorý bol zmenený 29. mája 2013 v Bruseli, 18. marca 2015 v Jerevane a 1. novembra 2017 v Kyjeve

(2018/C 047/02)

Podľa článku 25 ods. 3 rokovacieho poriadku Parlamentného zhromaždenia EURONEST a so zreteľom na návrh predsedníctva schvaľuje týmto Parlamentné zhromaždenie EURONEST rokovací poriadok stálych výborov.

Článok 1

Rozsah pôsobnosti

1. Rokovací poriadok stálych výborov stanovuje spoločné pracovné mechanizmy pre všetky štyri stále výbory Parlamentného zhromaždenia EURONEST (ďalej len „výbory“):

— Výbor pre politické veci, ľudské práva a demokraciu,

— Výbor pre hospodársku integráciu, aproximáciu a konvergenciu práva s politikami EÚ,

— Výbor pre energetickú bezpečnosť,

— Výbor pre sociálne veci, zamestnanosť, vzdelávanie, kultúru a občiansku spoločnosť.

2. Rokovací poriadok Parlamentného zhromaždenia EURONEST platí primerane aj pre schôdze výborov bez toho, aby bol dotknutý rokovací poriadok stálych výborov.

Článok 2

Zloženie

1. Výbor má najviac 30 členov a tvorí ho:

— 15 poslancov Európskeho parlamentu,

— 15 poslancov zo zúčastnených parlamentov partnerských krajín z východnej Európy (1).

Zloženie výboru odráža zloženie Parlamentného zhromaždenia EURONEST.

2. Každý člen Parlamentného zhromaždenia EURONEST má právo byť členom jedného zo stálych výborov. Vo výnimočných prípadoch môže člen patriť do dvoch stálych výborov.

3. Členovia sú menovaní v súlade s postupmi, ktoré určí každý parlament tak, aby zloženie čo najviac odrážalo rozdelenie rôznych zastúpených politických skupín a delegácií v Európskom parlamente a v zložke partnerských krajín z východnej Európy.

4. Veľkosť a zloženie výborov schvaľuje Parlamentné zhromaždenie EURONEST na návrh predsedníctva.

Článok 3

Funkcia predsedu a predsedníctvo

1. Každý výbor si z radov svojich členov zvolí predsedníctvo zložené z dvoch spolupredsedov s rovnoprávnym postavením (jeden z každej zložky) a štyroch podpredsedov (dvaja z každej zložky), pričom o volebných postupoch a funkčnom období sa v súvislosti s nimi rozhoduje v každej zložke osobitne.

2. Spolupredsedovia sa spoločne rozhodnú, ktorý z nich bude predsedať na danej schôdzi.

Článok 4

Náhradníci

1. Každého riadneho člena, ktorý sa nemôže zúčastniť na zasadnutí výboru, môže nahradiť náhradník z rovnakej zložky zhromaždenia na základe dohody medzi týmito dvoma členmi. Predseda musí byť informovaný o prípadných náhradách pred začiatkom schôdze.

2. Náhradník má vo výbore rovnaké práva a povinnosti ako riadny člen.

Článok 5

Schôdze

1. Schôdze výborov zvolávajú spolupredsedovia najviac dvakrát ročne, pričom jedna z nich sa koná počas schôdze Parlamentného zhromaždenia EURONEST.

2. Na návrh predsedníctva výboru spolupredsedovia vypracujú a predložia návrh programu každej schôdze výboru.

3. Schôdze výborov sa konajú v pracovných jazykoch Parlamentného zhromaždenia EURONEST. Pokiaľ spolupredsedovia nerozhodnú inak, všetky schôdze sú verejné.

4. Predsedajúci riadi rokovanie, zabezpečuje dodržiavanie rokovacieho poriadku, udržiava poriadok, udeľuje slovo rečníkom, vyhlasuje diskusie za uzavreté, dáva o bodoch hlasovať a oznamuje výsledky hlasovania.

5. Žiadny člen nesmie vystúpiť bez vyzvania predsedajúceho. Rečníka možno prerušiť len v prípade procedurálnej námietky. Ak rečník odbočí od témy, predsedajúci ho napomenie, a ak sa tak stane po druhýkrát, môže mu predsedajúci do konca rozpravy na danú tému odobrať slovo.

6. Predsedajúci napomenie každého člena výboru, ktorý počas rokovania vyrušuje. V prípade opakovaného narušenia môže predsedajúci vykázať vyrušujúceho člena z rokovacej sály až do konca schôdze.

7. Dva alebo viac výborov môže na základe dohody svojich predsedníctiev zorganizovať spoločné schôdze na témy spoločného záujmu.

Článok 6

Správy a naliehavé témy

1. Výbory môžu vymenovať spravodajcov, aby preskúmali konkrétne otázky, ktoré sú v rámci ich pôsobnosti, a vypracovali správy, ktoré sa predložia Parlamentnému zhromaždeniu EURONEST, alebo stanoviská, ktoré sa predložia ostatným výborom, a to so súhlasom predsedníctva. Počet týchto správ je v zásade obmedzený tak, že každý výbor môže na každej schôdzi predložiť jednu správu. Na požiadanie spolupredsedov výborov môže predsedníctvo rozhodnúť o počte správ, o ktorých sa bude na zasadnutí hlasovať, so zreteľom na vývoj práce pri ich príprave.

2. Vo výnimočných prípadoch môže výbor navrhnúť Parlamentnému zhromaždeniu EURONEST naliehavé témy. Počet naliehavých tém je obmedzený podľa článku 9 ods. 2 písm. b) rokovacieho poriadku Parlamentného zhromaždenia EURONEST.

3. Okrem toho môžu výbory prerokovať ďalšie body svojho programu bez správy a môžu písomne informovať predsedníctvo Parlamentného zhromaždenia EURONEST, že príslušné body boli prerokované.

4. Výbory podávajú Parlamentnému zhromaždeniu EURONEST správu o svojej činnosti.

Článok 7

Uznášaniaschopnosť a hlasovanie

1. Výbor je uznášaniaschopný, keď je prítomná minimálne jedna tretina členov každej zložky. V prípade spoločných schôdzí výborov musí byť prítomná minimálne jedna štvrtina členov každej zložky.

2. Hlasovanie je platné bez ohľadu na počet hlasujúcich. Každý člen výboru však môže pred hlasovaním požiadať o zistenie uznášaniaschopnosti. Ak sa po takejto žiadosti zistí, že uznášaniaschopnosť nebola dosiahnutá, hlasovanie sa odloží.

3. Výbor alebo v prípade spoločných schôdzí výbory prijímajú rozhodnutia dvojtretinovou väčšinou členov, ktorí sa zúčastnili na hlasovaní. Výbor alebo v prípade spoločných schôdzí výbory hlasujú tak, že každý člen má jeden osobný a neprenosný hlas.

4. V prípade hlasovania zdvihnutím ruky hlasy sčítava sčítacia komisia, ktorá pozostáva z dvoch častí zložených z rovnakého počtu zástupcov sekretariátov každej zložky Parlamentného zhromaždenia EURONEST. Sčítaciu komisiu menujú spolupredsedovia výboru pred začiatkom príslušnej schôdze a tá podáva správu o výsledku sčítania hlasov priamo spolupredsedom.

5. Každý člen môže vo výbore alebo v prípade spoločnej schôdze vo výboroch predložiť na posúdenie pozmeňujúce návrhy, a to v termíne, ktorý určia spolupredsedovia. Pozmeňujúce návrhy sa musia týkať textu, ktorý má byť zmenený, a predkladajú sa písomne. Ústne pozmeňujúce návrhy môžu byť prijaté iba v prípade, ak sú zamerané na odstránenie faktických alebo jazykových chýb. Žiadne iné ústne pozmeňujúce návrhy sa neprijímajú.

6. Ak pred začatím hlasovania minimálne traja členovia výboru z aspoň dvoch politických skupín Európskeho parlamentu alebo aspoň dvoch delegácií zo zložky partnerských krajín z východnej Európy Parlamentného zhromaždenia EURONEST predložia žiadosť o oddelené hlasovanie podľa zložiek, uskutoční sa hlasovanie, pri ktorom budú zástupcovia zložky partnerských krajín z východnej Európy a zástupcovia zložky Európskeho parlamentu hlasovať oddelene avšak súčasne. Daný text sa bude považovať za prijatý, ak získa dvojtretinovú väčšinu hlasov odovzdaných oddelene v oboch zložkách. Rovnaké pravidlo sa uplatňuje aj v prípade spoločných schôdzí výborov.

7. Ak text predložený na hlasovanie obsahuje dve alebo viac ustanovení alebo odkazov na dva alebo viac bodov alebo ak sa môže rozdeliť na dve alebo viac častí s odlišným významom a/alebo normatívnou hodnotou, môže politická skupina Európskeho parlamentu alebo minimálne jeden člen Parlamentného zhromaždenia EURONEST požiadať o hlasovanie po častiach. Takáto žiadosť sa musí predložiť písomne spolupredsedom do 18.00 hod. dňa pred hlasovaním, ak spolupredsedovia nestanovia inú lehotu, a v zásade sa bude považovať za prijatú. Rovnaké pravidlo sa uplatňuje aj v prípade spoločných schôdzí výborov.

Článok 8

Iné opatrenia

1. Parlament, ktorý organizuje schôdzu výboru, zodpovedá za praktické otázky, pomoc a náklady spojené s organizáciou schôdze.

2. Na návrh predsedníctva však môže Parlamentné zhromaždenie EURONEST odporučiť, aby iné parlamenty poskytli finančný príspevok na pokrytie výdavkov na organizáciu schôdze výboru.

Článok 9

Výklad rokovacieho poriadku

Spolupredsedovia alebo na ich žiadosť predsedníctvo výboru majú právo rozhodovať o všetkých otázkach týkajúcich sa výkladu rokovacieho poriadku stálych výborov.

Článok 10

Zmena rokovacieho poriadku stálych výborov

1. Zmeny rokovacieho poriadku stálych výborov schvaľuje Parlamentné zhromaždenie EURONEST na základe návrhov predsedníctva.

2. Zmeny sa prijímajú dvojtretinovou väčšinou členov, ktorí sa zúčastnili na hlasovaní. Ak minimálne jedna desatina členov patriacich minimálne k dvom politickým skupinám v Európskom parlamente alebo minimálne k dvom delegáciám zo zložky partnerských krajín z východnej Európy v rámci Parlamentného zhromaždenia EURONEST predloží žiadosť o oddelené hlasovanie, uskutoční sa hlasovanie, pri ktorom budú zástupcovia zložky partnerských krajín z východnej Európy a zástupcovia zložky Európskeho parlamentu hlasovať oddelene. Daný text sa bude považovať za prijatý, ak získa dvojtretinovú väčšinu hlasov odovzdaných oddelene v oboch zložkách.

3. Ak nie je v momente hlasovania stanovené inak, pozmeňujúce návrhy k rokovaciemu poriadku stálych výborov nadobudnú účinnosť okamžite po prijatí.

(1) Po pristúpení ďalšej krajiny z východnej Európy (Bielorusko) sa kreslá medzi partnerskými krajinami z východnej Európy prerozdelia.